عدنان مندرس

عدنان مندرس (1899 - 17 سپتامبر 1961) تورکیه سیاستچیسی. 1950-60-جی ایل‌لرده تورکیه جومهوریتی‌نین باش ناظیری وظیفه‌سینده چالیشدی. عئینی تاریخ‌لر آراسیندا قوروجولاریندان بیری اولدوغو دموکراتیک پارتیانین (DP) صدری اولاراق دا چالیشدی. مندرس، تورکیه سیاسی تاریخینه اعدام ائدیلن ایلک و یگانه تورکیه جومهوریتی‌نین باش ناظیری اولاراق گیردی. 1990 -جی ایلده تورکیه بؤیوک میلت مجلیسی‌نین قبول ائتدیگی قانونلا، اونونلا بیرلیکده اعدام ائدیلن مالیه ناظیری حسن پولاتکان و خاریجی ایشلر ناظیری فاتین روشتو زورلویا برائت وئریلدی. "Yılmaz: Menderes'e 1990'daki iadei itibar kelimeden ibaret kaldı". Cihan Haber Ajansı. Erişim tarihi: 2 Haziran2016.     

  تورکیه قورتولوش ساواشینا قاتیلدی و داها سونرا ایستیقلال مدالی آلدی. سیاسی کارنامه‌سی آزاد جومهوریت پارتیاسیندا باشلایان مندرس، پارتیانین داغیلماسیندان سونرا جومهوریت خالق پارتیاسینا (CHP) قاتیلدی و 1931 -جی ایل تورکیه عومومی سئچکی‌لرینده آیدین میلت وکیلی اولاراق ایلک دفعه  مجلیسه گیردی. 1935، 1939 و 1943 تورکیه عومومی سئچکی‌لرینده یئنیدن CHP آیدین میلت وکیلی اولاراق مجلیسده وظیفه‌یه باشلادی. مصطفی کمال  آتاتورکون اؤلوموندن سونرا CHP -نین باشچیسی اولان عصمت اینؤنونون بوتون ایستحصال واسیطه‌لرینی میلی‌لشدیرمه فعالیتینه قارشی چیخدی. 1945-جی ایلده دؤردلو تکریر حادیثه‌سی و پارتییا ایچی موخالیفت سببی ایله جومهوریت خالق پارتیاسیندان ایخراج ائدیلدی.

1945 -جی ایلده CHP -دن قووولدوغو دوستلاری جلال بایار، محمد فواد کؤپرولو و رفیک کورآلتان‌لا بیرلیکده دموکرات پارتیاسینی قوردو. پارتیا، قاتیلدیغی ایلک سئچکیده تورکیه بؤیوک میلت مجلیسینده 61 کورسو قازاندی. 1950 تورکیه عومومی سئچکی‌لرینده DP 52.7%، CHP 39.4% سس آلدی. DP 13 ایمتیاز فرقله غالیب گلسه ده، سئچکیده  ایستیفاده ائدیلن چوخلوق سیستم سایه‌سینده DP 420، CHP ایسه جمعی63 میلت وکیلی  چیخاردی. مندرس 19 -جو تورکیه حؤکومتینی قوردو و باش ناظیر وظیفه‌سینه باشلادی. 1960 -جی ایله قدر اون ایل بو وظیفه‌نی توتدو. باش ناظیر اولدوغو مودتده، تورکیه ایقتیصادیاتی ایل‌لیک اورتالاما%7،8 بؤیودو و تورکیه‌نین عومومی میلی حاصیلاتی، دونیانین توپلامی‌نین میندن 6،43'وندن میندن 7،52'یه یوکسلدی. 27 مئی کودتاسیندان سونرا یاسسیادا موحاکیمه‌لری نتیجه‌سینده 9 آی 27 گون داوام ائدن محکمه پروسه‌لری‌نین سونوندا اعداما محکوم ائدیلدی و 17 سپتامبر 1961 -جی ایلده بورسا ایمرالی آداسیندا اعدام ائدیلدی.  

 اتک یازی‌لار 
بؤلمه:سیاستچیلر
بؤلمه:تورکیه سیاستچیلری